A román jelzáloghitelek két százalékát érinti a törlesztést kiváltó ingatlanátadás | ERDON
2016.08.8 17:23
Mugur Isarescu, a román nemzeti bank kormányzója
Eddig 1,13 milliárd lej értékű ingatlanhitel tulajdonosai jelezték, hogy törlesztési kötelezettségeik teljesítése helyett átadnák az ingatlanfedezetet a hitelező banknak, ez a lakossági hitelállomány 1 százalékát, illetve a jelzálogpiaci állomány két százalékát érinti – közölte hétfőn Mugur Isarescu, a román nemzeti bank kormányzója.
A törlesztést kiváltó ingatlanátadást egy május közepétől hatályos törvény tette lehetővé Romániában. A jegybank kormányzója szerint a hitelesek 3900 ingatlanhitel esetében értesítették bankjukat arról, hogy élni akarnak a törvény adta lehetőséggel, csaknem kétharmaduknál az adósságteher meghaladja a fedezet piaci értékét. A törlesztés helyett inkább lakásukról lemondó hitelesek csaknem fele svájci frankban adósodott el.
Az ügyfelek idén valósággal megrohamozták az Első otthon nevű állami hitelgarancia-programot, amelynek révén az első lakásukat vásároló fiatalok alig 5 százalékos előleg befizetésével vehetnek fel kedvezményes jelzáloghitelt. A megnövekedett kereslet miatt a bukaresti kormány májusban 1,5 milliárd lejről 2 milliárd lejre növelte a lakásvásárlási program garanciakeretét, de az igényeket így sem tudta kielégíteni.
Miután kiderült, hogy az ingatlanátadás törvénye mégsem okoz “rendszerszintű válságot” a román bankpiacon, július folyamán több romániai bank is bejelentette, hogy 25, illetve 20 százalékra csökkenti az ingatlanhitelek önrészét.
Címkék: ingatlanátadási törvény, ingatlanhitel, Mugur Isărescu